Lohtajan seurakunta

Lohtajan seurakunta on Oulun hiippakuntaan ja Kokkolan rovastikuntaan kuuluva Suomen evankelis-luterilaisen kirkon seurakunta, joka toimii Kokkolan kaupungissa, entisen Lohtajan kunnan alueella. Se on myös yksi Kokkolan seurakuntayhtymään kuuluvista kuudesta seurakunnasta. Seurakunnan kirkko on Lohtajan kirkonkylässä sijaitseva Lohtajan kirkko. Seurakunnan kirkkoherranvirasto sijaitsee Lohtajan pappilassa.
Toimintaa.
Lohtajan seurakunta järjestää viikoittain jumalanpalveluksia Lohtajan kirkossa ja kerran kuukaudessa Taizé-messun. Seurakunta hoitaa myös kirkollisia toimituksia, joita ovat kaste, avioliittoon vihkiminen ja hautaan siunaaminen.
Lapsille ja lapsiperheille Lohtajan seurakunta tarjoaa päiväkerhoja, perhekerhoja, pyhäkouluja ja leirejä. Vuoden aikana kastettujen lasten perheet kutsutaan tammikuun alussa vauvakirkkoon. 3-vuotiaita seurakunta muistaa onnittelukortilla ja Lasten Raamatulla ja 4-vuotiaille järjestetään yhteiset syntymäpäiväjuhlat. Kerran kuukaudessa sunnuntain jumalanpalvelus on perhekirkko. Aloittaessaan rippikoulun lapset siirtyvät nuorten toiminnan piiriin. 
Nuorille on tarjolla erilaisia nuorten tapahtumia, nuorteniltoja, leirejä sekä retkiä, kuten jokavuotinen matka Maata näkyvissä -festareille Turkuun. Erityistapahtumien yhteydessä on nuorten omia messuja ja nuorille on erilaisia vapaaehtoistehtäviä. 
Aikuisille on seurakunnassa monenlaisia kerhoja ja piirejä, sekä ruokailu- ja kahvilatoimintaa. "Juttukaffilan" tuotto menee seurakunnan diakoniatyön sekä nimikkolähettien työn hyväksi.
Musiikki.
Lohtajan seurakunnassa järjestetään kirkkokonsertteja ja muita musiikkitilaisuuksia. Lohtajan kirkkomusiikkijuhlat on valtakunnallisesti tunnettu jokakesäinen musiikkitapahtuma, jonka useimmat ohjelmanumerot esitetään Lohtajan kirkossa.
Seurakunnan kuorot ovat "Gospelkuoro Valo" ja "Lapsikuoro Viljavat," jotka samoin kuin yksityiset seurakuntalaiset avustavat jumalanpalveluksissa laululla ja soitolla. Seurakunnassa toimii myös 0–6-vuotiaiden muskari.
Lähetystyö.
Lohtajan seurakunta tukee lähetystyöntekijöitä ja nimikkokohteita Virossa Tartossa (SLEY), Kullamaan, Mihklin ja Piirsalun seurakunnissa (Ely), Kyproksella (SEKL) sekä Etelä-Sudanin pakolaisleirityössä Pohjois-Ugandassa (SLEY).
Historiaa.
Lohtaja perustettiin Kokkolan pitäjän anneksiksi 1467, ja se itsenäistyi Kokkolan emäseurakunnasta omaksi emäseurakunnakseen vuonna 1575. Seurakunnassa oli ainakin 1623 kaksi kappalaista, joista toinen siirrettiin Ylikannukseen 1692. Ainakin 1657 Lohtajalla oli pitäjänapulainen, joka siirrettiin Lestijärvelle 1787. Ylikannus eli Kannus perustettiin Lohtajan kappeliseurakunnaksi 1692 ja erotettiin omaksi seurakunnakseen 1859. Tuolloin myös Toholammin 1775 muodostunut kappeliseurakunta, joka oli alunperin perustettu 1665 rukoushuonekunnaksi, erotettiin omaksi seurakunnakseen. Samana vuonna 1859 erotettiin myös Lestijärven hyvin vanha rukoushuonekunta Toholammin kappeliksi. Lohtajaan jäi vielä Himanka, joka oli alun perin perustettu 1794 saarnahuonekunnaksi ja tuli 1861 kappeliseurakunnaksi. Himanka erosi omaksi seurakunnakseen 1898. Marinkaisen Riipan ja Haapasaaren talot liitettiin Kannukseen. Mangin ja Keiskin tilat liitettiin Kälviään keisarin käskykirjeellä 1897. 
Herätysliikkeet.
Lohtajan seurakunta kuuluu muun Keski-Pohjanmaan tavoin herätysliikkeiden maantieteelliseen kohtaamisalueeseen. Lohtajan alue kuuluu evankelisen herätysliikkeen vahvaan tukialueeseen. Lohtajalla on jossain määrin kannatusta myös kansanlähetykselle.
Papisto.
Seuraavat henkilöt ovat toimineet Lohtajan kirkkoherroina: